KIRJALLINEN KYSYMYS E-3495/01 esittäjä(t): Laura González Álvarez (GUE/NGL) komissiolle. Venesataman rakentaminen Vigo-joen (Espanja) suualueelle.



Virallinen lehti nro 172 E , 18/07/2002 s. 0072 - 0073



KIRJALLINEN KYSYMYS E-3495/01 esittäjä(t): Laura González Álvarez (GUE/NGL) komissiolle (8. tammikuuta 2002) Aihe: Venesataman rakentaminen Vigo-joen (Espanja) suualueelle Voces pelo litoral de Teis -yhdistys on ilmaissut huolestuneisuutensa A Lagoan aluetta koskevasta venesataman rakennushankkeesta, koska sataman rakentaminen pahentaisi entisestään Vigo-joen suualueen (Galicia) ympäristöongelmia. Tätä asiaa koskeva valitus perustuu Vigo-joen suualueen ympäristön seurantakeskuksen tiedonantoon ja Merentutkimusinstituutin asiakirjoihin. Olemme jo aikaisemmin kiinnittäneet komission huomiota kyseisen rannikkoalueen ympäristöongelmiin, muun muassa Samilin rannan saastumiseen ja San Simónin lahden täyttämishankkeeseen. Mainitun venesataman aallonmurtajan pituus olisi 235 metriä ja sen rakentaminen, samoin kuin A Lagoa -rannan häviäminen, vaikuttaisi haitallisesti alueen ekosysteemiin. Mihin toimiin komissio aikoo ryhtyä sen varmistamiseksi, että toimivaltaiset viranomaiset noudattavat ympäristönsuojelua koskevaa yhteisön lainsäädäntöä, etenkin tiettyjen julkisten ja yksityisten hankkeiden ympäristövaikutusten arvioinnista annettua direktiiviä 85/337/ETY(1)? Voiko komissio ilmoittaa, onko tämän hankkeen toteuttamiseen haettu rahoitustukea yhteisön varoista? (1) EYVL L 175, 5.7.1985, s. 40. Margot Wallströmin komission puolesta antama vastaus (1. maaliskuuta 2002) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua neuvoston direktiiviä 85/337/ETY(1), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(2), voidaan ehkä soveltaa tässä tapauksessa, sillä huvivenesatamat mainitaan direktiivin liitteessä II (12 kohdan b alakohta). On huomattava, että direktiivin 2 artiklassa säädetään, että hankkeiden, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, vaikutukset arvioidaan ennen luvan myöntämistä. Jäsenvaltioiden on määritettävä liitteessä II luetelluista hankkeista joko tapauskohtaisesti selvittämällä tai jäsenvaltioiden asettamien raja-arvojen tai valintaperusteiden avulla, arvioidaanko hanke 510 artiklan mukaisesti. Tutkiessaan hankkeita tapauskohtaisesti tai vahvistaessaan raja-arvoja tai valintaperusteita jäsenvaltion on otettava huomioon liitteessä III vahvistetut kyseistä hanketta koskevat olennaiset arviointiperusteet. Viranomaisten tekemän päätöksen on oltava kansalaisten saatavilla. Arvoisan parlamentin jäsenen antamat tiedot eivät yksin riitä antamaan komissiolle perusteita todeta, millä tavalla Espanjan viranomaiset ovat päättäneet soveltaa direktiiviä. Direktiivin 97/11/EY 3 artiklan 2 kohdassa säädetään, että jos lupahakemus jätetään ennen 14. maaliskuuta 1999, sovelletaan direktiivin 85/337/ETY määräyksiä sellaisina, kuin ne olivat ennen muutoksia. Lisäksi rakennerahastoja koskevista yleisistä säännöksistä 21. kesäkuuta 1999 annetun asetuksen (EY) N:o 1260/1999(3) mukaan kustakin rakennerahaston ohjelmasta yhteisrahoitettujen yksittäisten hankkeiden valinta on yksin jäsenvaltioiden vastuulla. Komissio kääntyy joka tapauksessa Espanjan viranomaisten puoleen ja pyytää heitä kommentoimaan parlamentin jäsenen esille ottamia huomioita varmistaakseen, että tässä tapauksessa noudatetaan siihen sovellettavaa yhteisön lainsäädäntöä. (1) EYVL L 175, 5.7.1985. (2) EYVL L 73, 14.3.1997. (3) EYVL L 161, 26.6.1999.